Poliitikakujunduse  seisukohalt olulisi rahapakkumise kasvu suundumusi tuvastades ja hinnates ei tohiks liigset tähelepanu pöörata lühiajalistele kõikumistele ja mõjule, mida ajutised tegurid avaldavad konkreetsetele rahaagregaatidele. Asjakohases üldisemas ja keskpikas perspektiivis võib täheldada mitmeid märke sellest, et lühiajaliste intressimäärade tõus viimastes kvartalites on mõjutanud rahapoliitilise keskkonna arengut. Näiteks on lühiajaliste intressimäärade tõus aeglustanud kitsa rahaagregaadi M1 kasvu, samal ajal kui  M3 kõige likviidsemate komponentide hoidmise alternatiivkulu on suurenenud. Peale selle on kõrgemate lühiajaliste intressimääradega kaasnenud rahaloomeasutuste poolt erasektorile antavate laenude teatav stabiliseerumine, mille põhjuseks on kodumajapidamiste laenude kasvu pidurdumine eluasemehindade arengu ja kinnisvarategevuse aeglustumise tagajärjel, ehkki nende laenude aastast kasvumäära saab endiselt väljendada kahekohalise arvuga. Sellised suundumused ei ole veel aeglustanud üldise rahapakkumise  kasvumäära, sest tulukõvera laugemaks muutumine on suurendanud rahaliste varade atraktiivsust võrreldes vähem likviidsete pikemaajaliste instrumentidega, põhjustades sellega rahapakkumise kasvu tugevnemist. Lisaks on mittefinantsasutustele antavate laenude kasv viimastel kuudel uuesti hoogustunud.